Kanne 19.1.2018 – Puola v. komissio
(asia T-21/18)
Oikeudenkäyntikieli: puola
Asianosaiset
Kantaja: Puolan tasavalta (asiamies: B. Majczyna )
Vastaaja: Euroopan komissio
Vaatimukset
Kantaja vaatii unionin yleistä tuomioistuinta
kumoamaan Euroopan maatalouden tukirahastosta (maataloustukirahasto) ja Euroopan maaseudun kehittämisen maatalousrahastosta (maaseuturahasto) maksettavien jäsenvaltioiden tiettyjen menojen jättämisestä Euroopan unionin rahoituksen ulkopuolelle 8.11.2017 annetun komission täytäntöönpanopäätöksen (EU) 2017/2014 (tiedoksiannettu numerolla C(2017) 7263 (EUVL 2017, L 292, s. 61) siltä osin kuin siinä jätetään Euroopan unionin rahoituksen ulkopuolelle 48 317 806,79 euron ja 26 638 201,22 euron suuruiset nettosummat, jotka Puolan tasavallan nimeämät maksajavirastot ovat maksaneet,
velvoittamaan Euroopan komission korvaamaan oikeudenkäyntikulut.
Oikeudelliset perusteet ja pääasialliset perustelut
Kantaja vetoaa kanteensa tueksi seuraaviin kanneperusteisiin.
1)    Asetuksen N:o 1306/20131 52 artiklan 1 kohtaa on rikottu, koska rahoitusoikaisu on tehty virheellisten tosiseikkoja koskevien toteamusten ja oikeudellisen tulkinnan nojalla, vaikka Puolan tasavallan menot on toteutettu unionin säännösten mukaisesti.
2)    Asetuksen N:o 1306/2013 52 artiklan 2 kohtaa on rikottu, koska kiinteämääräinen oikaisu on unionin taloudelle aiheutuvien taloudellisten menetysten vaaraan nähden aivan liian suuri.
3)    SEUT 296 artiklan 2 kohtaa on rikottu, koska rahoitusoikaisua ei ole perusteltu riittävästi.
____________
1 Yhteisen maatalouspolitiikan rahoituksesta, hallinnoinnista ja seurannasta ja neuvoston asetusten (ETY) N:o 352/78, (EY) N:o 165/94, (EY) N:o 2799/98, (EY) N:o 814/2000, (EY) N:o 1290/2005 ja (EY) N:o 485/2008 kumoamisesta 17.12.2013 annettu Euroopan parlamentin ja neuvoston asetus (EU) N:o 1306/2013 (EUVL 2013, L 347, s. 549; sellaisena kuin se on muutettuna).